text: 2.
  
  Le chevalier Guillaume dit de Tongres fait une donation aux Norbertines de Reckheim.
  
  Janvier 1237 (1238).
  In nomine sancte et individue Trinitatis amen. Ego Wilhelmus miles dictus de Tungris notum facio universis presentem paginam intuentibus quod ego divino amore inflammatus ob salutem anime mee et uxoris mee Gertrudis et filii mei Wilhelmi de consensu heredum meorum contuli in eleemosynam duo bonaria terre sita in territorio de Radekeym quorum fructus percepit Helena soror nobilis viri domini Gisleberti dicti de Bronckhorst quoad vixit, ecclesie sancte Magdalene in Radekeym jure hereditario possidenda, tali etiam conditione quod si contingat nobilem virum dominum Gislebertum de Bronckhorst vel ejus heredes ad hereditatem de Radekeym redire et eleemosynam a me factam approbare noluerint, ipsi supradicte ecclesie vel abbati Cornelii Montis sex marcas de mea pecunia in quo mihi eo tempore tenebantur persolvent et ex his marcis aliam terram idem abbas valeat comparare, ne desiderium meum vel eleemosyna mea extingui possit in perpetuum. Si autem heredes mei piam parentum eleemosynam impedire voluerint, ipsi nichilominus VI marcas supradicte ecclesie pro redemptione
  illius eleemosyne tenebuntur persolvere, nec de fructibus inde perceptis nulla fiet restitutio, sed integraliter cedent in eleemosynam. Et ut hec firma fiant et permaneant inconvulsa sigillo meo roboravi. Actum anno Domini M.CC.XXX.VII mense januario.
  
  Ibid. p. 139.